Written by on 08/03/2015 . Posted in Chris van Wyk, Laat Jesus deur jou leef.
Lied 222 (x3) – Loof die Here God en prys sy heil'ge Naam (orrel)
Flam 17 – Dit is die dag – staan (groep)
Flam 67 – Nader as my siel – staan (groep)
Lied 550 (x2) – Twee ogies om Gods werk te sien – staan (groep)
Lied 543:1 – Here Jesus, ek is klein – sit (orrel)
Lied 332:1-4 – God se liefde, so oneindig, sien die nood van sondaars raak – sit (orrel)
JOHANNES 13:1-17– Laat Jesus deur jou voete was
Die Wêreldbiddag vir vroue het ook dié teks dié jaar hanteer. Die Seisoen van Menswaardigheid het dit ook gekies as die oorhoofste metafoor vir hulle prosesse.
Jesus gee vir ons praktiese voorbeelde wat ons kan navolg
En dit is verseker ook waar in die geestelike lewe.
Dit is die punt van Jesus se gelykenisse. Hy wys vir ons hoe dinge werk, sodat ons dit kan navolg. Gelykenisse is praktiese voorbeelde wat ons kan navolg. Dit is nog meer so met dié praktiese voorbeelde wat Jesus vir ons gee, waarvan een van die belangrikste en mees betekenisvolle voorbeelde dié voetewas episode is.
Julle moet mekaar se voete was
Op 'n eerste vlak is dié verhaal besonder helder en eintlik eenvoudig.
Jesus en sy dissipels was aan tafel. Hulle was besig om vir die Paasmaaltyd voor te berei, dié maaltyd waartydens Jesus die nagmaal sou instel.
Johannes sê vir ons, die duiwel het toe al klaar vir Judas seun van Simon Iskariot op die gedagte gebring om Jesus te verraai. Daarmee weet ons daar kom meer, maar daaroor eers later.
Jesus het egter geweet wat die Vader se plan was en dat die Vader alles in sy hande gegee het – d.w.s. dat Hy in beheer was van dié situasie. Trouens, Hy het geweet dat Hy van God gekom het en dat Hy hierna na God toe sou teruggaan.
Oor sy identiteit was Hy dus nie onseker nie, en t.o.v. van sy toekoms het Hy geweet kon Hy God vertrou.
Toe, sê Johannes, in ag genome wie Hy is, en waarheen Hy op pad is, het Hy van die tafel af opgestaan, sy bokleed uitgetrek en 'n handdoek gevat en om Hom vasgemaak. Hy het water in 'n wasskottel gegooi en begin om sy dissipels se voete te was en dit dan ook af te droog met die handdoek wat Hy omgehad het.
Jesus, die een wat in beheer is, die een wat in hulle kring nommer een is, Hy gee Homself prys en neem die gestalte aan van 'n dienskneg en was hulle voete. Kragtig!
Toe Hy egter by Simon Petrus kom, vra dié vir Hom: "Here, gaan Ú mý voete was?"
Jesus se antwoord aan hom was dat al begryp hy nie noú nie, hy dit later sal verstaan.
Nie dat Petrus daarmee tevrede was nie. Dit het net nie vir hom reg gevoel dat Jesus hierdie ondankbare werk om voete te was, iets wat 'n slaaf sou kon weier, dat Hy dié werkie sou doen nie. Hy was immers God se Seun. Dit het net nie gepas by Hom dat Hy hulle almal se dienskneg word nie.
Jesus oortuig egter vir hom dat dit enigste manier is waarop hy deel aan Jesus sou kry, as Jesus sy dienskneg sou word en sy voete was.
Getrou aan Petrus se aard wil hy sommer oorboord gaan en heeltemal gewas word, maar Jesus weier omdat die aanvaarding van die voetewas genoeg was. Ons weet weereens, hier kom nog meer, maar Johannes hou homself in om dié detail wat nog kom, te verklap.
Dié wat eerste is, moet word soos dié wat laaste is. Dié wat die leiers is, dié moet word soos dié wat dien. Om die waarheid te sê, hiermee wys Jesus wat ware leierskap is, dit is wanneer iemand iemand anders se voete was, hulleself in diensbaarheid ontledig, die belange van die ander op die hart dra, en bereid is om die "punch" daarvoor te vat.
Jesus was sy verraaier en sy verloënaar se voete
Op 'n tweede vlak is dié verhaal egter ontstellend en ontblotend.
Soos ons gesien het, twee persone word uitgelig in die verhaal van Jesus wat die dissipels se voete was. Judas en Petrus. Jesus verwys self na die een wat onrein is, die een wat ons in die res van die verhaal sal agterkom Jesus sou verraai, Judas Iskariot.
En ons weet ook uit die verloop van die verhaal dat die ander een Jesus sou verloën, Petrus. Drie maal sou Hy naby Jesus in die binnehof staan waar Jesus verhoor word dié nag, en sê, ek ken dié man nie. Ek ken dié man nie.
Jesus het sy eie mense tot die uiterste liefgehad
Ek sê dat dit ontstellend en ontblotend is, want ons kry dit miskien nog reg om diens te lewer vanuit ons vermoëns en ons gawes. Dit kan selfs vir ons op een of manier bevredigend wees,
Maar dit raak regtig moeilik as ons mense wat ons verraai, mense wat ons verloën, wat ontken dat hulle ons ken, as ons dié mense se voete moet was.
Wel, ons het net een antwoord, en dit is te vinde in die rede hoekom Jesus dit doen. Hoekom was Jesus Judas en Petrus se voete?
Want, sê Johannes, Jesus het sy eie mense wat in die wêreld is, liefgehad, Hy het hulle tot die uiterste toe liefgehad. Die geheim lê in die liefde, die liefde wat geduldig is, en vriendelik. Die geheim lê in die liefde wat nie afgunstig is nie, nie grootpraterig nie, en nie verwaand nie. Dit handel nie onwelvoeglik nie, soek nie sy eie belang nie, is nie liggeraak nie, hou nie boek van die kwaad nie. Dit kan hom nooit verbly oor onreg nie, maar sal altyd hom verheug oor die waarheid. En soos Paulus in daardie ongelooflike diep hoofstuk oor die liefde in sy brief aan die Korintiërs sê: "Die liefde bedek alles, glo alles, hoop alles, verdra alles."
Die geheim lê in 'n verhouding met Jesus
Die geheim lê dus in 'n verhouding met Jesus, want dié liefde is 'n gawe wat Hy gee. Laat ons nie vergeet nie, vir Petrus bring die voetewas die begin van die verandering, toe Hy Jesus toelaat om hom lief te hê. Want, die voetewas is uiteindelik 'n simbool van die kruis, die finale en deurslaggewende liefdesdaad van Jesus. Die liefde van die kruis bring daarom uiteindelik vir Petrus die lewe, toe hy Jesus toelaat om daar by die See van Galilea hom lief te hê en te herstel as leier van die dissipelkring. Drie maal vra Hy vir Petrus, het jy my lief? En drie maal antwoord Petrus, u weet dat ek u liefhet.
Laat Jesus deur jou ander se voetewas
Dan kan ons die voorbeeld van Jesus volg, om mense te wen, die Judasse en die Petrusse, deur selfprysgawe en deernisvolle diens. Dan kan ons waag met mense. Dit is die mense wat aan ons bekend is as verraaiers en verloënaars. "Gelukkig is julle as julle dit ook doen." Nie dat ons altyd vooraf weet wie uiteindelik die Judasse gaan wees nie, wat ons diens gaan verwerp, óf wie die Petrusse gaan wees, wat ons diens gaan aanvaar nie.
Kerkbode artikels bemark
Lied 530:1-3 – Praat ek mense-, eng'le tale, maar dis nie uit liefde nie – staan (orrel)
Lied 314 – Amen (orrel)
[…] Laat Jesus deur jou voete was – Somerstrand gemeente Chris van Wyk […]
Dankie ek verstaan die voete was en die hoogtepunte van Judas en Petrus vir alle tipe mense liefde of haat nogtans moet jy hulle voete was. Dit was nie nodig vir Jesus om die werk van 'n slaaf te doen nie, maar uit liefde.